text: Skyldnere afhentet af politiet
  18 november 2013 kl. 09.56
  Syd- og Sønderjyllands Politi har afhentet skyldnere i Esbjerg, Varde, Ribe og Vejen.
  Aktionen er kommet i stand i et samarbejde mellem fogedretten i Esbjerg og Syd- og Sønderjyllands Politi. Ved aktionen er skyldnere med i alt 45 sager blevet anholdt og kørt til fogedretten.
  -Vi oplevede, at vi havde en fået rigtig mange skyldnere ophobet, så nu ville vi gøre noget ved det, fortæller politikommissær Tage Jehn til TV SYD.
  Sidst i oktober sendte politiet og fogedretten en meddelelse ud til skyldnere i 202 sager, hvor man opfordrede dem til at møde op i fogedretten og få deres sager afgjort. I 95 sager mødte skyldnerne op, og med de 45 nye sager mangler nu 62 sager.
  Politiet opfordrer personer i de sager til selv at møde op i fogedretten tirsdag, onsdag eller torsdag mellem kl. 10.30 og 12.00. Gør de ikke det, kommer politiet selv ud og henter dem.
  